Ide nám predsa o návrat do lepších čias

Predtým majme „minútu ticha“

Peter Kasalovský

Už niekoľko rokov nielen my, ale kus Sveta, takmer celý, avšak bez miest, kde dodnes žijú domorodci bez našej civilizačnej aktivity, spätkuje do vývojového prepadliska. Nie po špirále nahor, obrazne, do kozmických diaľav a hlbín najspletilejších problémov, ale smerom ku krachu. A to popieraním všetkého ľudského. Je ľudské pripravovať sa na vojenský konflikt, na občiansku vojnu, na „privátnu“ apokalypsu s presvedčením, že sa dá prežiť v Skalistých horách, na Urale, v podzemí – v jaskynných systémoch pod švédskymi a nórskymi výšinami. Preonačovanie prírodných a doteraz známych všeobecných zákonov, ale aj ekonomických zákonov a zákonitostí je cestou do pomysleného pekla. Príkladom je správanie sa politikov jednotlivých štátov, osobitne veľmocí a tiež mocností akými sú Veľká Británia a Francúzsko. Osobitným príkladom je nemecký príklad. S podporou veľmocí je typický veľmocenským správaním sa a konaním a to bez ohľadu svoje záväzky v Európskej únii. Humanitu si pomýlili s devastáciou európskej histórie a tradícií, a to s predstavou, že státisíce až milióny občanov „bojujúcich“ štátov s podporou opäť niektorej z veľmocí i samotnej EÚ sa dokážu integrovať v našom priestore. Takom priestore, ktorý si od nepamäti budujeme - zveľaďujeme.

Faktom je, že Slovania aj Slováci sú na svojom území od nepamäti. Prirodzene, že o tom akože demokratickejšie štáty a ich vlády nechcú ani počuť.

Dámy a páni, priatelia !

Nuž, už sme si vypočuli všeličo od miléniového míľnika a myslených  punktov „zlomu“. A možno aj tresku, keď chaos postupne ovládne všetko, čo je ľudské, čo pochádza z človeka a čo je jeho dielom v ktorejkoľvek sfére súčasného života. V mene túžiacich po moci a najlepšie po neobmedzenej moci – po nadvláde sa zároveň pripravuje odstúpenie od „nebezpečných“ ľudských práv a ich následnému umrtveniu. Ako napríklad právo na názor na migráciu, ktoré by sa malo stať neželaným, ba jeho uplatnenie trestným činom podľa slávne-neslávneho summitu v Marakéši.

A to by sme mohli spomenúť aj vojnu proti hoaxom, ktorá sa stane gilotínou všetkého, čo nebude podľa vládneho strihu, resp. po chutí vyššej moci, akou má byť Európska komisia a Európsky parlament. Taký „plán“ pripravil kolektív vicepremiérky a ministerky Veroniky Remišovej. Napriek jej zanieteniu, nech už sa chytí hocičoho-čohokoľvek, bude to o novodobej inkvizicii. Podľa dnešnej názorovej rozdielnosti-roztrieštenosti a destabilizačnej polarizácii tak bude šanca, aby prežili a hoc aj v púštnych podmienkach ostali len a len názory vládnej koalície.

Z vôle a po chuti tých, ktorí sa nepriblížili k odkazom takých osobností, akými boli Schuman, Mitterand, Kohl, no i Adenauer a de Gaulle. Javí sa to tak, že vedome súčasníci zabúdajú na podstatu Maastrichtu, ako aj na lisabonské imperatívy. Nepochopili, že by mohli byť vyznávaní, pokiaľ by mali v sebe zabudovanú Chartu ľudských práv a obdobný dokument Európskej únie.

Opäť sa zvyšuje tlak na vlády štátov, aby zbrojili a mali svojich nepriateľov. Rusko, Čínu, alebo nejaký iný štát, kde by sa dalo meniť pomery. I keď, najväčšou túžbou je destabilizácia nielen politických pomerov, ale predovšetkým hospodárstva. Kdeže sú tie proklamácie o vôli žiť v mieri, v priateľstve, likvidovať nevzdelanosť, chorobnosť z hladu, biedy, útrap, ponižovania – prenasledovania za prejavy čisto ľudské a sociálnych strastí atď., ktoré má symbolizovať a napĺňať konkrétnymi počinmi Organizácia Spojených národov, no i ustanovizne cirkevné.

Akoby sme vytvárali v histórii ľudstva nevídaný – až nekonečný a bezbrehý životný priestor pre občanmi volených lídrov planých sľubov. Ani vzdelanostná a kultúrna úroveň sa nezvyšuje, ba práve naopak. Nech už sa presvedčujeme v tomto svete o opaku koľko len chceme. Navrch majú osoby, ktoré dokážu za pomoci oligarchie presvedčiť o tom, že mŕtvy je vlastne živý, ako aj naopak. Polopravdami, lžami, klamstvami, farizejskými praktikami, no i zlovôľou. Akoby víťazili chamtivosť a majetníctvo, koristníctvo a krivosť nad úprimnosťou, otvorenosťou, rovnosťou a prácou podľa schopností. Hodnotové rebríčky sú už pomaly rozprávkovým artiklom, alebo vo fantazijných slovesných a dramatických dielach.

Stále si myslím, že som normálny a s vôľou žiť v súlade s tým, čo mi vzťahmi a výchovou darovali moji rodičia a im ich rodičia, opierajúc sa o príklady počinov konkrétnych ľudí všade tam, kde sa pohybujem.

Dámy a páni,

dnes je nebezpečné byť normálny, mať vlastný názor, myslieť, nachádzať múdrosť u iných, ctiť si každého, kto potvrdzuje zodpovednosť za svoj život a svoju rodinu, neplaziť sa pred nikým kvôli bonusom.

Príliš veľa názorov mi chodí do pošty, no i v telefonických hovoroch v tomto roku, a najmä v tejto jesennej dobe. Majú spoločného menovateľa. Ich odosielatelia odmietajú viac, no i menej mocichtivých, povyšujúcich sa a vše múdrych. Tých, ktorí strácajú súdnosť a tiež zdravý rozum a pokora je pre nich veľkou neznámou. Avšak nikde v našom okolí o takéto typy nie je núdza. Nemajú schopnosť zmeniť svoje myslenie. Aj preto, aby pochopili, že prichádza čas, keď budeme vyrábať toľko, čo treba, aj menej, a prestaneme sa nivočiť spomienkami na vlaňajšie zisky. Príliš veľa akože úspešných ľudí sa nevie vyrovnať so situáciou, že budú žiť ako obyčajní ľudia a nebudú systémom – v našej hospodársko-sociálnej formácii zvýhodňovaní a nebudú už nikdy mimo nášho práva.

Aj dnes vnímam veľmi silne to, že v našom združení sú takí ľudia, ktorým sa pokloním až po zem. Mám želanie, aby sa k takýmto pocitom a istotám dopracovali čo najskôr nami zvolení činitelia pôsobiaci vo vláde a v celom rade štátnych a verejnoprávnych úradov – inštitúcií. Aby prestali prikazovať, či priam veliť a bezducho rozkazovať občanom, lebo o tom nič nehovorí demokracia.

Práve dnes a v tomto momente by som mal ohlásiť **minútu ticha** za tých, ktorí prišli a strácajú svoje prevádzky, malé aj stredné firmy a vôbec príležitosť pracovať – poskytovať svoje služby, a tak mať prostriedky na život svoj a svojich blízkych. Pomoc vlády pre tých akože malých je minimálna, ak vôbec nejaká prišla, a to aj oneskorene a podmienená požiadavkami, ktoré sú po vyše polroku covidových obmedzení potvrdením byrokracie. A navyše tu chýba jeden zákon, o ktorom sa im vo vládnej koalícii ani neprisnilo. **Majetok padlých by mal prejsť výlučne do rúk a správcovstva štátu**.

Sme vskutku na hranici ohrozenia demokracie, národnej a možno aj štátnej slobody. No i hospodárstva na území nášho štátu. Vynára sa už aj iná a nie nepodstatná otázka : Vieme si vôbec predstaviť, že by bolo treba brániť republiku a jej zriadenie ? O tom, v akom stave je obranyschopnosť nášho štátu sotva s  päť a polmiliónom obyvateľov ? To je téma, ktorú otvoríme v Novom roku, aby sa rezortný minister a generalita venovali práve tomu, čo je v súčasnosti viac ako problematické.

Posledným želaním je to, čo nechceli počuť ani predchodcovia súčasnej vlády: **je nevyhnutné kontrolovať výkonnosť – využívanie pracovného času vo všetkých orgánoch štátu a organizáciách, ktoré fungujú z financií daňových poplatníkov**.

**Je treba zatrhnúť falošnú solidaritu a žiť nad pomery, ktorá sa vždy objaví, keď si treba spevňovať politické pozície, alebo volebné preferencie.**

**Platí, že bez vekove mladých odborníkov s primeranou praxou a životnými skúsenosťami neuspejeme v súťaži s inými národmi a ich štátmi.**

Vekove starší – ľudia v dôchodkovom veku by mohli a mali pôsobiť výlučne v súkromnej sfére, aby sa rozčerili stojaté vody a napli sa plachty vo všetkých odvetviach života spoločnosti. Potom by už kadejakí „odborníci“ netárali o nedostatku pracovnej sily. Čoskoro jej bude prebytok, a želateľný vtedy, keď dôjde na riešenie potrieb republiky a jej jednotlivých odvetví. Vzdelávanie pre potechu a pre radosť nie je na programe. **Študovať, ale s podmienkou, že moja odbornosť, ktorú získam takmer zadarmo, je potrebná.** Málokde na svete majú toľko absolventov masovej komunikácie, sociálnej práce a viacerých umeleckých smerov na počet obyvateľov ako my, z ktorých mnohí sa uplatňujú v profesiách nevyžadujúcich ich odbornosť.

**Čo donúti aj súčasnú vládu pochopiť, že bez vysokej vzdelanosti sa z retardačného procesu nedostaneme, ale aj s vedomím, že tu misia byť adekvátne pracovné príležitosti... ?**

Medzi ľuďmi si vypočujem to, čo nepočujú tí, ktorých si zvolili. Čo je treba najprv, čo potom atď. Nie ako sa čo nedá, ale ako sa to dá. Pritom si môžeme spomenúť aj na minulosť. Na ten čas, keď bolo medzi nami citeľne viac vzájomnej úcty aj pochopenia. Napríklad, keď si lekári neurčovali poradie, ale jestvovali časenky, ktoré platili. Aj dnes sú lekári, ktorí majú fungujúci časenkový systém. Je to moment, ktorý vôbec nie je svetovou novinkou, ale potvrdzuje, že dochádza k zmene : opäť začíname vyznávať úctu k času a teda aj k človeku.

Je pred nami diskusia, ako u nás ďalej.

Pozývali sme opäť na toto zhromaždenie vo forme videokonferencie aj pani prezidentku, aj vládnych činiteľov, a tiež opozičných, ale sú zaneprázdnení asi „výrobou hesiel“, ako o tom spieval nebohý Karel Kryl. Len občania akosi nepociťujú skutky, ktoré by za heslami mali nasledovať. A tak len dodávam, plných dvadsaťsedem rokov znejú z nášho fóra podnety a tiež odporúčania, ktoré sa bez výnimky neskôr ukázali ako opodstatnené a prospešné.

To nie je o zázračnosti, ale o tom, že sme mali a máme medzi sebou ľudí, ktorí dokážu dovidieť za roh, do blízkej budúcnosti, a nerozmýšľajú len o tom, ako na tom osobne zarobiť. Ide nám predsa o návrat do lepších čias.